REGULAMENTUL (CE) NR. 720/2008 AL COMISIEI
din 25 iulie 2008
de stabilire a normelor comune de aplicare a Regulamentului (CE) nr. 1234/2007 al Consiliului privind depozitarea și transferul produselor cumpărate de o agenție de plăți sau de un organism de intervenție
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 coroborat cu articolul 4,
întrucât:
(1)
Regulamentul (CEE) nr. 3515/92 al Comisiei din 4 decembrie 1992 de stabilire a normelor comune de aplicare a Regulamentului (CEE) nr. 1055/77 al Consiliului privind depozitarea și transferul produselor cumpărate de un organism de intervenție (2), a fost modificat de mai multe ori și în mod substanțial (3). Este necesar, pentru motive de claritate și de raționalizare, să se codifice regulamentul menționat.
(2)
Autoritățile competente sunt informate despre comerțul cu produsele în cauză. În scopul simplificării administrative, este de dorit ca produsele deținute de o agenție de plăți sau de un organism de intervenție să nu trebuiască să prezinte un certificat atunci când sunt exportate către o țară terță în vederea depozitării sau când sunt reintroduse în statul membru exportator.
(3)
Măsurile prevăzute în prezentul regulament sunt în conformitate cu avizul Comitetului de gestiune a organizării comune a piețelor agricole,
ADOPTĂ PREZENTUL REGULAMENT:
CAPITOLUL 1
DISPOZIȚII GENERALE
Articolul 1
Fără a aduce atingere dispozițiilor derogatorii prevăzute în reglementarea comunitară specifică pentru anumite produse, prezentul regulament stabilește norme detaliate comune de aplicare a articolului 39 din Regulamentul (CE) nr. 1234/2007.
CAPITOLUL 2
PRODUSE DE INTERVENȚIE TRANSPORTATE ÎNTR-O ȚARĂ TERȚĂ ÎN VEDEREA DEPOZITĂRII
Articolul 2
În cazurile menționate la articolul 39 alineatul (5) litera (a) din Regulamentul (CE) nr. 1234/2007, la exportul într-o țară terță în vederea depozitării, documentul menționat la articolul 3 și declarația de export se depun la biroul vamal competent al statului membru în care este situată agenția de plăți sau organismul de intervenție care răspunde de produsele respective.
Declarația de export și, după caz, documentul de tranzit comunitar extern sau documentul național echivalent conțin una dintre mențiunile prevăzute în anexa I.
La îndeplinirea formalităților vamale de export nu trebuie prezentat niciun certificat de export.
Articolul 3
Documentul menționat la articolul 2 din prezentul regulament se eliberează de agenția de plăți competentă sau de organismul de intervenție competent al statului membru exportator; acesta este numerotat și indică:
(a)
descrierea produselor, precum și, dacă este cazul, orice altă indicație necesară pentru efectuarea controlului;
(b)
numărul, natura și, dacă e cazul, marcajul și numerele coletelor;
(c)
masa brută și netă a produselor;
(d)
o referire la articolul 39 din Regulamentul (CE) nr. 1234/2007, prin care se precizează că produsele sunt destinate depozitării;
(e)
adresa locului de depozitare prevăzut.
Atunci când se aplică articolul 2, documentul este păstrat la biroul vamal unde s-a depus declarația de export, iar produsul este însoțit de o copie a respectivului document.
Articolul 4
(1) Atunci când produsele deținute de o agenție de plăți sau de un organism de intervenție și depozitate într-o țară terță sunt ulterior reimportate, fără a fi fost vândute, în statul membru de care aparține această agenție sau acest organism:
(a)
reimportarea se efectuează în conformitate cu dispozițiile articolului 39 alineatul (5) din Regulamentul (CE) nr. 1234/2007; și
(b)
nu trebuie prezentat niciun certificat de import.
(2) În plus, următoarele documentele trebuie prezentate la biroul vamal de reimportare:
(a)
exemplarul vizat, destinat exportatorului, din declarația de export referitoare la produsele în cauză, eliberată cu ocazia exportului către țara terță de depozitare, sau o copie ori o fotocopie a acestui document, certificată pentru conformitate de biroul vamal emitent al originalului;
(b)
un document eliberat de agenția de plăți sau de organismul de intervenție responsabil pentru produsele respective, care să conțină indicațiile prevăzute la articolul 3 literele (a)-(d).
Acele documente sunt păstrate de biroul vamal de reimportare.
CAPITOLUL 3
PRODUSE DE INTERVENȚIE TRANSFERATE DE LA O AGENȚIE DE PLĂȚI LA ALTA SAU DE LA UN ORGANISM DE INTERVENȚIE LA ALTUL
Articolul 5
În cazurile prevăzute la articolul 39 alineatul (5) litera (b) din Regulamentul (CE) nr. 1234/2007, atunci când sunt expediate produse către un alt stat membru în cadrul unei operațiuni de transfer, aceste produse sunt însoțite de exemplarul de control T5 prevăzut la articolele 912a-912g din Regulamentul (CEE) nr. 2454/93 al Comisiei (4). Exemplarul de control T5 este emis de agenția de plăți sau de organismul de intervenție expeditor și cuprinde, la caseta 104, una dintre mențiunile prevăzute în anexa II la prezentul regulament.
La rubrica 107 se va indica numărul prezentului regulament.
Statul membru poate autoriza eliberarea exemplarului de control T5 de către o autoritate desemnată în acest scop, alta decât agenția de plăți sau organismul de intervenție.
Exemplarul de control T5 este trimis direct la agenția de plăți sau la organismul de intervenție expeditor, după ce a fost controlat și vizat corespunzător de către agenția de plăți sau organismul de intervenție al statului membru în care sunt transferate produsele.
CAPITOLUL 4
DISPOZIțII FINALE
Articolul 6
Regulamentul (CEE) nr. 3515/92 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa IV.
Articolul 7
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 2008.